弔李臺卿
作者：蘇軾
朝代：宋

paragraphs: 我初未識君，人以君爲笑。
垂頭老鸛雀，烟雨霾七竅。
敝衣來過我，危坐若持釣。
褚裒半面新，鬷蔑一語妙。
徐徐涉其瀾，極望不可徼。
却觀元嫵媚，士固難輕料。
看書眼如月，罅隙靡不照。
我老多遺忘，得君如再少。
從橫通雜藝，甚博且知要。
所恨言無文，至老幽不耀。
其生世莫識，已死誰復弔。
作詩遺故人，庶解俗子譙。